# Vinnie Who til VEGA med nyt album i starten af 2013

*Den danske disco-popmusiker Vinnie Who er tilbage og klar til at sætte gang i dansegulvene landet over med en ny single, der allerede er i mere end almindelig flittig rotation på P3. Til næste år følger Vinnie Who op på singlen med et nyt album, og så giver han en med garanti festlig koncert i Lille VEGA den 14. marts.*

**Ny Uundgåelig single**

Vinnie Who er tilbage med en ny og stærk single, og danseskoene sidder bedre end nogensinde før. Sangen, der hedder ”[How Can I Be Sure](http://www.dr.dk/p3/musik/p3suu/2012/10/15/for-tredje-gang-er-vinnie-who-p3s-uundgaelige)”, rummer alt, hvad ens pophjerte kan begære af iørefaldende omkvæd, synth-figurer og lyse korstemmer. Ligesom selvtilliden i lyden er uigennemtrængelig og så ekstremt sexet, at man endnu en gang må overgive sig til dansegulvet.

”How Can I Be Sure” er første single fra Vinnie Whos kommende udgivelse - et album der endnu er uden titel, men forventes at blive udgivet i begyndelsen af 2013. Lyden på albummet er, i endnu højere grad end på første album, skabt ud fra en målsætning om at lave en interessant popskive med nostalgiske disco-grooves og inspireret af ”den gode melodi.”

Med singlen viser Vinnie Who gode takter frem i mod næste år, og ”How Can I Be Sure” er i denne uge P3s Uundgåelige, hvilket betyder at disco-musikeren nu for hele tredje gang har en single i så flittig rotation hos radiostationen.

**Danmarks discoprins**

Bag navnet Vinnie Who finder man den 24-årige Niels Bagge; et musikalsk stortalent fra et sted syd for København. Hans anmelderroste debutalbum, *Then I Met You*, kom på gaden tilbage i august 2010.

Første single fra debuten ”[What You Got Is Mine](http://www.youtube.com/watch?v=hjN1wEtbl9w)” endte med at være den næstmest spillede danske single på P3 i 2010. Nummeret ”[Remedy](http://www.youtube.com/watch?v=IppBWuUmkU8)” lå desuden på en 6. plads, og Vinnie Who var således den eneste musiker med to numre på top ti-listen over de mest spillede sange på P3 i 2010.

Vinnie Who har siden den stærke debut gjort sig som hele Danmarks discoprins numero uno og vil altså til næste år gæste Lille VEGA med et nyt album i bagagen. Der er lagt op til en kæmpe disco-fest tilført en smule nostalgi samt en masse danseglæde torsdag den 14. marts fra kl. 21.00.

**Fakta om koncerten**

Vinnie Who (DK)

Torsdag den 14. marts kl. 21.00

Lille VEGA – Enghavevej 40, 1674 Kbh. V

Pris: 150 kr. + gebyr

Forsalg fra mandag den 22. oktober via

BilletNET og på posthuse

[Læs mere og køb billet til koncerten](http://vega.dk/arrangementer/vinnie-who-9171.html)

*For yderligere informationer kontakt venligst*

Cecilie Maria Nielsen

Kommunikationsmedarbejder, VEGA

cmn@vega.dk - 3326 0953